Tom Hanks

Tom Hanks, születési neve: Thomas Jeffrey Hanks (Concord, Kalifornia, 1956. július 9. –) kétszeres Oscar-díjas és négyszeres Golden Globe-díjas amerikai színész, producer, író, filmrendező, aki pályafutása során sok népszerű és elismert filmben szerepelt már.

Életrajz

Gyermekkora 
A színész a kaliforniai Concordban született. Édesapja, Amos Mefford Hanks séf volt, édesanyja, Janet Marylyn (leánykori néven Frager) kórházi dolgozó volt, akinek a családja portugál származású. Szülei 1960-ban elváltak. A pár három idősebb gyermeke, Sandra, (Sandra Hanks Benoiton, író), Rufus (Lawrence M. Hanks, PhD, entomológia professzor az Illinois-i Egyetemen), és Tom az apával maradtak, a legkisebb testvér, Jim (aki szintén a filmes világban dolgozik mint színész és filmes) édesanyjával maradt a kaliforniai Red Bluffban. Később a szülők újraházasodtak, de az új házasság csupán két évig tartott. Első nevelőanyjának már volt 5 saját gyereke. Tom az iskolában saját bevallása szerint szégyenlős volt, és ezt azzal próbálta álcázni, hogy bohócot csinált magából. Közben édesapja újból megházasodott, ezúttal egy 3 gyermekes kínai nőt vett feleségül, aki két gyermekével a családhoz költözött. Középiskolás (Skyline High School, Oakland, Kalifornia) évei alatt kóstolt bele a színészetbe, mikor a South Pacificben játszott. Először a Chabot College-ben, két évig, majd később a sacramentói Kaliforniai Állami Egyetemen tanult színjátszást. Ez idő tájt találkozott Vincent Dowling főrendezővel, aki meghívta Ohióba, a Nagy Tavak Fesztiválra, ahol először lépett fel igazán nagy közönség előtt. Az egyszeri meghívásból egy hároméves fellépéssorozat lett. Shakespeare A két veronai nemesben alakított Proteus szerepéért a Cleveland Nemzetközi Filmfesztiválon díjat nyert (The Cleveland Critics Circle Theater Awards). A fellépések miatt kimaradt az egyetemről, és kirúgták.

A korai évek 
1980-ban New Yorkba költöztek, és Hanks készen állt arra, hogy elkezdje a küzdelmes színészéletet. Számtalan meghallgatáson vett részt, majd rámosolygott a szerencse, és kis szerepet kapott a He Knows You're Alone című thrillerben. Hamarosan áttelepült Los Angelesbe. A következő feladata sokkal ígéretesebbnek tűnt. Az ABC tévécsatorna egyik tehetségkutatója ugyanis felfigyelt rá, és beválogatta a Bosom Buddies című sorozatba. A Happy Days-ben kapott szerepet, és ekkor látta meg Ron Howard rendező, aki mellékszerepet ajánlott neki 1984-ben a Csobbanás (Splash) című vígjátékban. Eredetileg John Candy volt a kiszemelt, ám végül Tom landolt a férfi főszerepben. Bár a kritikusok többsége nem értékelte Daryl Hannah sellő alakítását a meglepően sikeres romantikus vígjátékban, Hanks komikusi vénája és fiús kedvessége megnyerte az ítészeket, s persze a szakembereket is, így Hanks egyre több szerepajánlatra számíthatott.

Az 1980-as évek 

Többek véleménye szerint Tom alakítása mentette meg az unalomtól azokat a kevésbé sikeres mozikat, amikben felbukkant. A Magas barna férfi felemás cipőben, a Legénybúcsú és a Pénznyelő egyaránt bebizonyították, hogy a tehetség nem olvad el akkor sem, ha a film nem a műfaj csúcsa. A mérsékelt sikerek csak megerősítették Hanks meggyőződését, miszerint egyszer eljön az ő ideje, s ez Penny Marshall rendező jó szemének köszönhetően be is következett: az 1988-as Segítség, felnőttem! című filmben Tom egy felnőtt férfi testébe zárt kisfiút formált meg olyan sikerrel, hogy Oscar-díjra jelölték érte. Még ebben az évben a Punchline-ban is bizonyította tehetségét, a filmben egy önpusztító, vitriolos humorú komikust alakított. Az Egyik kopó, másik eb című mozi felhőtlen szórakozást biztosított nézők és szereplők számára, bár Hanks bevallása szerint kutyapartnere, Hooch némelykor hamarabb felfogta a rendezői utasításokat, mint ő.

Az 1990-es évek 

A Joe és a vulkán című romantikus komédia tovább növelte a színész népszerűségét, míg a Philadelphia – Az érinthetetlen főszerepe bátorságát bizonyította. Ez volt az első eset, hogy egy vezető hollywoodi színész egy neves stúdió produkciójában készült alkotásban az AIDS egyik meleg áldozatát alakította, egy ügyvédet. Hanks filmbeli barátját Antonio Banderas játszotta, aki akkoriban költözött az Egyesült Államokba. Tom Oscar-díjat kapott, s köszönő beszéde az utóbbi évek díjkiosztásainak legpoétikusabb megnyilvánulása volt, mivel egy meleg tanárának is köszönetet mondott benne. A következő évben megint nagy alakításra nyílt lehetősége: a Forrest Gump-ban egy együgyű alabamai fickót játszott, aki a legszokatlanabb hősök egyikévé válik. Ezért a filmért ismét Oscar-díjban részesült.

Még a Philadelphia forgatása alatt Jonathan Demme biztatta Tomot, hogy próbálkozzon meg a rendezéssel, ráadásul azt is megígérte, hogy segít, ha eljön az ideje. Előbb azonban valóra vált egy álma, mivel gyermekkorában az űrbe vágyott. Most szkafanderbe bújhatott, mivel az Apolló 13-ban megkapta Jim Lowell parancsnok szerepét.

Ezután Hanks nekilátott élete első forgatókönyvének. A Nyomul a banda! A Wonders nevű kisvárosi rockbanda története mérsékelt sikert aratott, de érződött rajta a tehetséges rendező, Tom Hanks keze nyoma. 
Az űrhajózás azonban továbbra sem hagyta nyugodni, s a HBO From Earth to Moon sorozatának executive producereként segített a széria sikerre vitelében, ő rendezte az első részt – ezért Emmy-díjra nevezték -, s társ-forgatókönyvíróként, illetve színészként is jeleskedett.

Ezután egyenruhába bújt, Steven Spielberg Ryan közlegény megmentése című filmjében, ami 1998-ban az év sikerfilmje lett, s nevezték a legjobb film, a legjobb rendező és a legjobb főszereplő Oscar-díjára. A dráma után vígjáték következett, Nora Ephron habkönnyű komédiájában, A szerelem hullámhosszán című filmben Meg Ryan volt Hanks partnere. A Halálsoron című film a gazdasági válság idején játszódik, amiben Hanks börtönőrt alakít, akinek egy fekete elítéltet kell megvédenie, akit két fehér kislány meggyilkolásával vádolnak.

A 2000-es évek 

A Robert Zemeckis rendezte Számkivetett című filmben, egy lakatlan szigeten küzd a túlélésért, miután az általa alakított menedzser az egyetlen túlélője egy viharba került repülőgép balesetének. Ezért a szerepért begyűjtötte immáron ötödik Oscar-jelölését. 2003-ban Sam Mendes gengszteralkotásában, A kárhozat útja című filmben egy Michael Sullivan nevű bérgyilkost játszott, Paul Newman, Daniel Craig és Jude Law oldalán.

A színész következő filmje, a Steven Spielberg által rendezett Kapj el, ha tudsz egy sikeres ifjú szélhámosról szól – őt Leonardo DiCaprio alakítja – aki megszemélyesített pilótát és orvost, ügyvédbojtárt és történelemprofesszort, és közben 2,5 millió dollárnyi összeget csalt ki áldozataitól. A Frank Abagnale jr. igaz történetén alapuló moziban egy Szövetségi Nyomozóiroda-ügynök, Carl Hanratty ered a szélhámos nyomába, akit Hanks alakít.

Tom a moziban gyakran átlép a másik oldalra, például Alexander Meckendrick 1955-ös nagy sikerű Betörő az albérlőm című produkciójának a Coen-testvérek által rendezett remake-jében. Goldthwait Higginson Dorrt, a szélhámos professzort alakítja, aki bandájával az évszázad rablását tervezi. Alighogy befejezte a forgatást, már várta Steven Spielberg (immáron harmadjára) ajánlata, hogy vállalja el a Terminál című mozi főszerepét. A történet a Kelet-Európából New Yorkba látogató Viktor Navorskiról szól, akinek hazájában véres puccs tör ki, megbuktatják a kormányt, és amikor a Kennedy repülőtérre érkezik, útlevele már érvénytelen, hiszen egy nem létező ország állította ki, s így nem léphet az Egyesült Államok területére. Hanks következő munkája egy kicsit nyugalmasabb volt, ugyanis Robert Zemeckis Polar Expressz című rajzfilmjében, amely a Télapó létezését firtatja, ő kölcsönözte a hangját a vonat jegykezelőjének, aki elviszi a gyerekeket az Északi-sarkra, hogy alaposabban megvizsgálják a kérdést.

Ron Howard rendező és Brian Grazer producer Dan Brown bestsellere, A Da Vinci-kód megfilmesítését tervezte, és Tomnak kínálták fel a főszerepet, amelyet ő el is vállalt; partnerei – többek között Audrey Tautou, Jean Reno és Paul Bettany – mindent megtettek a siker érdekében, de 2006 májusában a cannes-i fesztivál nyitófilmjeként levetített alkotás nem nyerte el mindenki tetszését. 2007-ben Mike Nichols leforgatta a Charlie Wilson háborúja című filmjét arról a szenátorról, aki támogatta a CIA-t az oroszok ellen lázadó afgán ellenállók titkos felfegyverzésében. A címszereplő és a társproducer Tom Hanks volt. A színész következő filmje az Angyalok és démonok című kalandfilm volt. 2008-ban a Mamma Mia! című musicalfilm egyik vezető producere.

Hanks arról is ismert, hogy képes a „szépfiús” szerepeket melegséggel megtölteni, mint például A szerelem hullámhosszán című romantikus filmvígjátékban, de képes egy bérgyilkos szerepét is hitelesen megformálni, mint például A kárhozat útjában. Az egyik legkeresettebb férfi főszereplő Hollywoodban. Két filmjével egyenként 20 millió dollárt is keresett. A Forrest Gumpban alakított szerepéért 70 milliót kapott.

Magánélete 

1988 óta Rita Wilson bolgár-amerikai színésznő férje. Az Önkéntesek című film forgatása közben találkoztak. Két közös gyermekük van. Hanks Wilson hatására lett ortodox keresztény. Előzőleg Samantha Lewes színésznő férje volt 1978 és 1985 között. Lewes csontrákban hunyt el 2002-ben. Ebből a házasságból is két gyermek született, az egyikük Colin Hanks színész.

Hanks tagja a Nemzeti Űrtársaságnak, és ő volt a producere az HBO A végtelen szerelmesei – Az Apolló-program című minisorozatának, mely az asztronauták Holdra küldéséről szól.

2019 decemberében feleségével együtt görög állampolgárok lettek, felesége ugyanis anyai ágon (Dorothea) görög származású.

Filmográfia

Film 
Filmrendező és producer

Filmszínész

Televízió

Díjak és jelölések 

(zárójelben a jelölések száma)
Oscar-díj (6)
 1995 díj: legjobb férfi főszereplő – Forrest Gump (1994)
 1994 díj: legjobb férfi főszereplő – Philadelphia – Az érinthetetlen  (1993)
 2020 jelölés: legjobb férfi mellékszereplő – Egy kivételes barát (2019)
 2001 jelölés: legjobb férfi főszereplő – Számkivetett (2000)
 1999 jelölés: legjobb férfi főszereplő – Ryan közlegény megmentése (1998)
 1989 jelölés: legjobb férfi főszereplő – Segítség, felnőttem! (1988)
Golden Globe-díj (8)
 2020 díj: Cecil B. DeMille-életműdíj
 2001 díj: legjobb férfi főszereplő (filmdráma) – Számkivetett (2000)
 1995 díj: legjobb férfi főszereplő (filmdráma) – Forrest Gump (1994)
 1994 díj: legjobb férfi főszereplő (filmdráma) – Philadelphia – Az érinthetetlen  (1993)
 1989 díj: legjobb férfi főszereplő (musical/vígjáték) – Segítség, felnőttem! (1988)
 2019 jelölés: legjobb férfi mellékszereplő – Egy kivételes barát (2019)
 2008 jelölés: legjobb férfi főszereplő (musical/vígjáték) – Charlie Wilson háborúja (2007)
 1999 jelölés: legjobb férfi főszereplő (filmdráma) – Ryan közlegény megmentése (1998)
 1994 jelölés: legjobb férfi főszereplő (musical/vígjáték) – A szerelem hullámhosszán (1993)
BAFTA-díj (4)
 2020 jelölés: legjobb férfi mellékszereplő – Egy kivételes barát (2019)
 2001 jelölés: legjobb férfi főszereplő – Számkivetett (2000)
 1999 jelölés: legjobb férfi főszereplő – Ryan közlegény megmentése (1998)
 1995 jelölés: legjobb férfi főszereplő – Forrest Gump (1994)
Berlini Nemzetközi Filmfesztivál
 1994 díj: Ezüst Medve díj a legjobb színésznek – Philadelphia – Az érinthetetlen  (1993)
Amerikai Fantázia és Horrorfilmek Akadémiája (1989)
1989 díj: legjobb színész (Segítség, felnőttem!)
1995 jelölés: legjobb színész (Forrest Gump)
Amerikai Komédia-díj 
1989 díj: legjobb férfi alakítás (Segítség, felnőttem!)
1993 díj: legjobb férfi alakítás ( Micsoda csapat)
1995 díj: legjobb férfi alakítás (Forrest Gump)
1999 jelölés: legjobb férfi alakítás (A szerelem hálójában)
1999 jelölés: legjobb színész (Ryan közlegény megmentése)
Los Angeles-i filmkritikusok
1988 díj: legjobb színész (Segítség, felnőttem!)
New York-i filmkritikusok
2000 díj: legjobb színész
Online filmkritikusok
2001 díj: legjobb színész
1999 díj: legjobb filmes csapat (Ryan közlegény megmentése)
1999 jelölés: legjobb színész (Ryan közlegény megmentése)
Las Vegasi filmkritikusok
2001 jelölés: legjobb színész 
MTV Movie-díj 
2001 díj: legjobb férfi alakítás
1999 jelölés: legjobb férfi alakítás (Philadelphia – Az érinthetetlen)
1999 díj: legjobb férfi alakítás (Ryan közlegény megmentése)
1996 jelölés: legjobb férfi alakítás (Apolló-13)
1995 jelölés: legjobb férfi alakítás (Forest Gump)
1995 jelölés: legjobb férfi alakítás (Forrest Gump)
Phoenixi filmkritikusok
2001 jelölés: legjobb színész (Számkivetett)
2003 jelölés: legjobb színész  (A kárhozat útja)
Filmszínészek Egyesülete
2020 jelölés: egjobb férfi mellékszereplő (Egy kivételes barát)
2001 jelölés: legjobb férfi főszereplő (Számkivetett)
1999 jelölés: legjobb férfi főszereplő (Ryan közlegény megmentése)
1999 jelölés:  legjobb filmes csapat (Halálsoron)
1995 díj: legjobb filmes csapat (Apolló-13)
Empire-díj 
2003 díj: legjobb színész (A kárhozat útja)
1999 díj: legjobb színész (Ryan közlegény megmentése)
Satellite-díj
2003 jelölés: legjobb férfi alakítás – drámai kategória (A kárhozat útja)
Filmszínészek Egyesület
1999 jelölés: legjobb filmes csapat (Ryan közlegény megmentése)
1995 jelölés: legjobb férfi főszereplő (Forrest Gump)
Londoni filmkritikusok
1999 jelölés: Az év színésze (Ryan közlegény megmentése)
Chicagói filmkritikusok 
2001 díj: legjobb színész (Számkivetett)
1995 díj: legjobb színész (Forrest Gump)
Chlotrudis-díj
1995 díj: legjobb színész (Forrest Gump)
Kansas City filmkritikusok
1995 díj: legjobb színész (Forrest Gump)
Southeasterni filmkritikusok 
1995 díj: legjobb színész  (Forrest Gump)
Nemzeti filmkritikusok 
1994 díj: legjobb színész (Forrest Gump)

Jegyzetek

Fordítás

Magyarul megjelent művei 

 Különleges karakterek. Történetek írógépre (Uncommon type); fotó Kevin Twomey, ford. Széky János et al.; Kossuth, Bp., 2017

Források 
 Gavin Edwards: Tom Hanks szerint a világ; ford. Müller Lili et al.; Kossuth, Bp., 2020

További információk 

 
 
 A Kritikus Tömeg portréja

1956-ban született személyek
Élő személyek
Amerikai színészek
Anglo-amerikaiak
Portugál származású amerikaiak
Golden Globe-díjasok
Oscar-díjasok
Screen Actors Guild-díjasok
Kaliforniaiak
Emmy-díjasok
Amerikai filantrópok